ศาลอุทธรณ์ยืนจำคุก 2 ปี 9 เดือน พ่อหมูแฮม เสพไอซ์
วันนี้ (28 ส.ค.2560) ผู้สื่อข่าวรายงานว่า ศาลอาญา รัชดา อ่านคำพิพากษาศาลอุทธรณ์ในคดีที่พนักงานอัยการฝ่ายคดียาเสพติด 2 เป็นโจทก์ยื่นฟ้องนายกัณฑ์เอนก ปัจฉิมสวัสดิ์ นักธุรกิจด้านอสังหาริมทรัพย์และไฮโซชื่อดัง พ่อของนายกัณฑ์พิทักษ์ ปัจฉิมสวัสดิ์ (หมูแฮม) เป็นจำเลยในความผิดฐานมีเมทแอมเฟตามีนไฮโดรคลอไรด์ หรือไอซ์ ซึ่งเป็นยาเสพติดประเภท 1 ไว้ในครอบครองเพื่อจำหน่ายและเพื่อเสพโดยไม่ได้รับอนุญาต จากกรณีเมื่อวันที่ 12 ก.พ.2558 จำเลยถูกตำรวจ สน.สุทธิสาร จับกุมที่คอนโดมิเนียมแห่งหนึ่งภายในซอย 20 มิถุนา พร้อมไอซ์น้ำหนัก 0.676 กรัม และอุปกรณ์การเสพ คดีนี้ศาลชั้นต้นพิพากษาจำคุก 2 ปี 9 เดือน ปรับ 200000 บาท โดยไม่รอลงอาญา ต่อมาศาลพิจารณาให้ปล่อยตัวชั่วคราวระหว่างอุทธรณ์ ราคาประกัน 350000 บาทศาลอุทธรณ์ พิเคราะห์แล้วเห็นว่าพยานหลักฐานที่จำเลยยื่นในการชี้เบาะแสผู้ถึงหญิงสาวที่พักอยู่ในคอนโดเดียวกัน ว่าเสพยาเสพติดเป็นการกล่าวอ้างลอยๆ เนื่องจากข้อมูลนี้ไม่ได้ให้การในชั้นพนักสอบสวน จึงไม่ใช่การให้ข้อมูลที่เป็นประโยชน์ให้สมควรลดโทษได้ อีกทั้งพฤติการณ์คดีร้ายแรง อันจะก่อให้เกิดการแพร่ระบาดและกระทบกับสังคม อุธรณ์ของจำเลยฟังไม่ขึ้น ศาลจึงพิพากษายืนตามศาลชั้นต้น จำคุก 2 ปี 9 เดือน ปรับ 200000 บาททั้งนี้ หลังรับฟังคำพิพากษานายกัณฑ์เอนก เตรียมยื่นฎีกาเพื่อสู้คดี โดยขอประกันตัวระหว่างต่อสู้คดีชั้นฎีกา 450000 บาท ขณะนี้อยู่ระหว่างพิจารณาจากศาล
ศาลอุทธรณ์พิพากษายืนตามศาลชั้นต้น จำคุก 2 ปี 9 เดือน ปรับ 200000 บาท ไม่รอลงอาญา นายกัณฑ์เอนก ปัจฉิมสวัสดิ์ คดีเสพไอซ์ ศาลอยู่ระหว่างพิจารณาการขอประกันตัว 450000 บาท
ข่าวไทยพีบีเอส,ไทยพีบีเอส,ThaiPBSnews,ThaiPBS,พ่อหมูแฮม,หมูแฮม,กัณฑ์เอนก ปัจฉิมสวัสดิ์,ไอซ์,ยาเสพติด